चोखामेला भगवद्भक्त थे। उनकी भक्ति सनातन धर्म के अनुकूल थी। हीन जाति के होने के कारण वे मंदिर के अंदर जाते नहीं थे, बाहर से ही दर्शन करते थे। किसी के बुलाने पर भी मंदिर में नहीं जाते थे। उनकी उत्कृष्ट भक्ति से जब भगवान को उन्हें देखने की इच्छा होती थी, तब भगवान विट्ठलनाथ स्वयं बाहर आ जाते थे। आज भी मंदिर के बाहर उनका स्थान है। एक बार मजदूरों के साथ काम करते-करते आठ-दस मजदूरों के साथ चोखामेला की मृत्यु हो गई। भगवान श्रीपण्ढरीनाथ जी की आँखों से अश्रुधारा निकल पड़ी। उन्होंने संत नामदेव को प्रेरणा की- ‘भक्त चोखामेला की अस्थियों का संचय करो।’ नामदेवजी के मन में जब शंका हुई कि इतनी हड्डियों में से भक्त चोखामेला की कौन-सी हड्डी है, तब भगवान ने प्रेरणा की कि ‘जिस हड्डी से ‘विट्ठल-विट्ठल’ की ध्वनि निकलती हो, उस हड्डी का संचयन कर लेना।’ श्रीनामदेव जी ने जब सुना, तब उन्हें उन हड्डियों में ‘विट्ठल’, ‘विट्ठल’ की ध्वनि सुनायी पड़ती थी। उन्होंने उन नाममयी हड्डियों को चुनकर विसर्जित किया और परम सौभाग्य प्राप्त किया। धन्य है भक्त चोखामेला, जिससे मिलने स्वयं नारायण मंदिर से बाहर आते थे।